
	ΘΕΜΑ:
	Αποστολή Δελτίου «Οικονομία & Εμπόριο στην Ουγγαρία», τεύχος Νο.7/2018


Αποστέλλουμε, συνημμένως, το τεύχος Νο.7 (Νοέμβριος-Δεκέμβριος 2018) του Δελτίου «Οικονομία & Εμπόριο στην Ουγγαρία» που επιμελείται το Γραφείο μας. Το συνημμένο Δελτίο περιλαμβάνει στοιχεία για την οικονομία της Ουγγαρίας, πρόσφατες εξελίξεις εμπορικού ενδιαφέροντος, διεθνείς συνεργασίες, διεθνείς εκθέσεις, προσφορές-ζητήσεις επιχειρηματικής συνεργασίας, ζητήσεις προϊόντων, κλπ. Τα Εμπορικά Επιμελητήρια και οι Επαγγελματικοί Σύνδεσμοι προς τους οποίους απευθύνεται το παρόν, παρακαλούνται να μεριμνήσουν για τη σχετική ενημέρωση των μελών τους και ενδεχομένως τη δημοσίευση των πληροφοριών στα  δελτία τους.
Επισημαίνουμε, ότι τυχόν ενδιαφερόμενοι Έλληνες επιχειρηματίες για διεθνείς διαγωνισμούς, διεθνείς εκθέσεις και επιχειρηματικές συνεργασίες που αναφέρονται στο Δελτίο μας, παρακαλούνται όπως επικοινωνούν απευθείας με τους μνημονευόμενους, κατά περίπτωση, αρμοδίους, για περισσότερες πληροφορίες. Παράλληλα, μπορούν ασφαλώς να απευθύνονται και στο Γραφείο μας, το οποίο παραμένει στη διάθεσή τους για οποιαδήποτε επιπλέον πληροφορία που θα διευκόλυνε και θα ενίσχυε τις επιχειρηματικές τους προσπάθειες._
Ο Προϊστάμενος
Γεώργιος Επ. Τοσούνης

Σύμβουλος ΟΕΥ A΄
ΔΕΛΤΙΟ 

«ΟΙΚΟΝΟΜΙΑ & ΕΜΠΟΡΙΟ ΣΤΗΝ ΟΥΓΓΑΡΙΑ»

τεύχος Νο.7
(Νοέμβριος-Δεκέμβριος 2018)

Ι. 
Η οικονομία της Ουγγαρίας 

-Αύξηση του πληθωρισμού 
-Πτωτική τάση ανεργίας και αύξηση απασχόλησης
-Ανοδική τάση του ρυθμού οικονομικής ανάπτυξης 
ΙΙ.
Επιχειρηματικές – Εμπορικές Ειδήσεις
Α. Γενικές Ειδήσεις
- Χαμηλότερη η τιμή φυσικού αερίου στην Βουδαπέστη 
-Η Ουγγαρία απορρίπτει την πρόταση ξεχωριστού προϋπολογισμού για την Ευρωζώνη
Β. Διεθνείς Συμφωνίες – Συνεργασίες – Διαγωνισμοί 
- Κατασκευή αυτοκινητόδρομου με χρηματοδότηση της Ε.Ε.

- Συνεδρίαση της Ουγγρο-Ρωσικής Επιτροπής Οικονομικής Συνεργασίας
- Συνεργασία Εταιρείας Ηλεκτρισμού Ουγγαρίας με Ευρωπαϊκή Τράπεζα Επενδύσεων
- Κατασκευή σταθμού στην Κροατία για εξαγωγή φυσικού αερίου προς Ουγγαρία
- Οικονομική συνεργασία Ουγγαρίας-Τουρκίας

- Ηλεκτρική διασύνδεση Σλοβενίας-Ουγγαρίας
- Στρατηγική συνεργασία Ουγγαρίας–Κίνας στον ξενοδοχειακό τομέα
- Επέκταση διεθνούς αεροδρομίου Βουδαπέστης με δάνειο ΕΤΕ (ΕΙΒ) 

- Μνημόνιο Συνεργασίας Ουγγαρίας-Airbus
- Αναβάθμιση σιδ. γραμμής Βουδαπέστης-Βελιγραδίου. Προκήρυξη νέου Διαγωνισμού 

Γ. Ζήτηση & Προσφορά προϊόντων και υπηρεσιών – Επιχειρηματικές ευκαιρίες 
- Ηλιακή ενέργεια στην Ουγγαρία & δυνατότητες ελληνικής επιχειρηματικής δράσης

(Σύνταξη – Επιμέλεια : ΓΕΩΡΓΙΟΣ ΕΠ. ΤΟΣΟΥΝΗΣ, Σύμβουλος ΟΕΥ Α΄)

 I

Η Οικονομία της Ουγγαρίας

· Αύξηση του πληθωρισμού 
Σύμφωνα με στοιχεία της Στατιστικής Υπηρεσίας Ουγγαρίας, ο πληθωρισμός τον Σεπτέμβριο 2018 άγγιξε το 3,6% (σε ετήσια βάση) ακολουθώντας την αυξητική τάση των τελευταίων μηνών (βλ. έγγραφό μας μεΑΠΦ.2710/0562/22.10.2018). Παράλληλα, ο δομικός πληθωρισμός (ο οποίος δεν περιλαμβάνει τιμές ενεργειακών προϊόντων και εποχικών ειδών τροφίμων) άγγιξε τα 2,4%. Εντούτοις, ο πληθωρισμός στην Ουγγαρία παραμένει σε μέτρια επίπεδα, κάτω από τον στόχο της Κεντρικής Τράπεζας (MNB). 
Πληθωρισμός (%) / μετρήσεις Σεπτεμβρίου 2018 (σε ετήσια βάση)
	Τρόφιμα
	4.6

	
	
	
	

	Αλκοόλ, Καπνός
	5.1

	
	
	
	

	Ενδύματα 
	0.4

	
	
	
	

	Διαρκή αγαθά
	-0.1

	
	
	
	

	Ενέργεια
	1.5

	
	
	
	

	Άλλα αγαθά, καύσιμα
	7.1

	
	
	
	

	Υπηρεσίες
	1.8

	
	
	
	

	Σύνολο
	3.6

	
	
	
	

	Δομικός πληθωρισμός
	2.4


· Πτωτική τάση ανεργίας και αύξηση απασχόλησης 

Σύμφωνα με στοιχεία της Κεντρικής Στατιστικής Υπηρεσίας Ουγγαρίας, το ποσοστό ανεργίας κατά την περίοδο Αυγούστου-Οκτωβρίου 2018 υπολογίστηκε σε 3,7% ελαφρώς μειωμένο σε σχέση με την αντίστοιχη περίοδο του 2017 (4,0%). Σημειώνεται ότι στην Ουγγαρία, η μέση περίοδος ανεργίας διαρκεί 15,1 μήνες, ενώ 41,1% των ανέργων αναζητούν εργασία για περισσότερο από 12 μήνες. 

Αντιστοίχως, ο αριθμός των απασχολουμένων ανήλθε σε 4.502.000 από 4.445.000 το προηγούμενο έτος. Σύμφωνα με στοιχεία της Κρατικής Υπηρεσίας Απασχόλησης, ο αριθμός των εγγεγραμμένων ανέργων την περίοδο Αυγούστου-Οκτωβρίου 2018  μειώθηκε στους 244.000 (μείωση 6,1% σε ετήσια βάση). Σύμφωνα με αναλυτές, ο αριθμός των απασχολουμένων έχει φτάσει σε ύψη ρεκόρ κι επειδή το εποχικά διορθωμένο ποσοστό ανεργίας παραμένει από την αρχή του έτους στα ίδια επίπεδα, δεν αναμένεται περαιτέρω μείωση της ανεργίας.
· Ανοδική τάση του ρυθμού οικονομικής ανάπτυξης

Το ινστιτούτο οικονομικών ερευνών GKI αναθεώρησε προς το θετικότερο τις εκτιμήσεις του για τον ρυθμό οικονομικής ανάπτυξης της Ουγγαρίας. Πιο συγκεκριμένα το GKI εκτιμά ότι για το 2018 το ΑΕΠ της χώρας θα κυμανθεί στο 4,6% (προηγούμενη εκτίμηση 4,5%), ενώ για το 2019 διατηρεί την εκτίμησή του στο 3,2%. Σύμφωνα με το GKI, οι χρηματοδοτούμενες από την Ε.Ε. επενδύσεις αναμένεται να μειωθούν το 2019. Το ίδιο αναμένεται να συμβεί και με τη βιομηχανική παραγωγή εξαιτίας της αποδυνάμωσης της αυτοκινητοβιομηχανίας στην Ευρώπη. Πράγματι, η παραγωγή του τομέα αναμένεται να κυμανθεί στο 3,5% για το 2018 και να μειωθεί στο 3% για το 2019. Στον κλάδο των κατασκευών, η ισχυρή αύξηση το 2018 αγγίζει το 22% ενώ για το 2019 προβλέπεται κατακόρυφη πτώση στο 5%. Η γεωργική παραγωγή, μετά από αύξηση 2% για το τρέχον έτος, δεν αναμένεται να μεταβληθεί για το 2019. Επίσης, για το 2019 προβλέπεται επιβράδυνση του ρυθμού αύξησης των πραγματικών μισθών στο 5,5% από το σημερινό 8,5%. Αντίθετα, η εκτίμηση του GKI για τον πληθωρισμό του 2018 παραμένει στο 2,9%, ενώ για το 2019 αναμένεται να αγγίξει το 3,5% με το ενδεχόμενο περαιτέρω αύξησής του στην περίπτωση ανόδου των τιμών πετρελαίου, ή εντατικοποίησης των μισθολογικών αυξήσεων. Τέλος, το GKI εκτιμά ότι το δημοσιονομικό έλλειμμα το 2018 θα παραμείνει για έκτη συνεχόμενη χρονιά σε ποσοστά μικρότερα του 3% του Α.Ε.Π. Παράλληλα, το δημόσιο χρέος θα μειωθεί στο 73% του ΑΕΠ για το 2018 (από 73,3% το 2017) με προοπτική περαιτέρω μείωσής του σε 71% το 2019.
IΙ

Επιχειρηματικές – Εμπορικές Ειδήσεις

Α. Γενικές Ειδήσεις

· Χαμηλότερη η τιμή φυσικού αερίου στην Βουδαπέστη 
Σύμφωνα με στοιχεία της Ουγγρικής Αρχής Ενέργειας «MEKH», οι τιμές λιανικής πώλησης φυσικού αερίου στην Βουδαπέστη είναι οι χαμηλότερες, σε ονομαστικούς όρους, μεταξύ των πρωτευουσών της Ε.Ε. (μετρήσεις Απριλίου). Προσαρμοσμένες σε ισοτιμία αγοραστικής δύναμης, οι τιμές λιανικής πώλησης φ/α στην Βουδαπέστη ήταν οι τέταρτες χαμηλότερες μετά του Λονδίνου, του Λουξεμβούργου και των Βρυξελλών. 

Η μέση λιανική τιμή πώλησης ηλεκτρικής ενέργειας στην Βουδαπέστη ήταν €0,12 ανά kWh (μετρήσεις Απριλίου), η τρίτη χαμηλότερη μεταξύ των πρωτευουσών της Ε.Ε., σε ονομαστικούς όρους. Προσαρμοσμένες σε ισοτιμία αγοραστικής δύναμης, οι τιμές ηλεκτρικής ενέργειας στην Βουδαπέστη, ήταν στην 14η χαμηλότερη θέση μεταξύ των πρωτευουσών της Ε.Ε.

· Η Ουγγαρία απορρίπτει την πρόταση ξεχωριστού προϋπολογισμού για την Ευρωζώνη 

Ο Υπουργός Οικονομικών της Ουγγαρίας, κ. Mihály Varga, στο πλαίσιο της συμμετοχής του στη συνεδρίαση Υπουργών Οικονομικών του Eurogroup (Βρυξέλλες, 3.12.2018) απέρριψε την κοινή πρόταση Γαλλίας-Γερμανίας για δημιουργία ξεχωριστού  προϋπολογισμού για τις χώρες της Ευρωζώνης. Ο Ούγγρος Υπουργός χαρακτήρισε την πρόταση «ανησυχητική» και προειδοποίησε ότι τυχόν διαφορετικός προϋπολογισμός θα διευρύνει το χάσμα μεταξύ των κρατών μελών της ευρωζώνης και των μη μελών της. Επιπλέον, ο κ. Varga τόνισε ότι η συγκεκριμένη πρόταση αποκλείει τα κ-μ της Ε.Ε. που δεν έχουν υιοθετήσει το κοινό νόμισμα, από την επιπλέον χρηματοδότηση για κοινούς στόχους, ενώ εισάγει αυστηρότερους κανονισμούς για την εναρμόνιση των οικονομικών πολιτικών και της πολιτικής συνοχής των κ-μ. Σημειώνουμε ότι η πρόταση που επεξεργάστηκαν και κατέθεσαν από κοινού Γερμανία και Γαλλία, αφορά και την Ελλάδα, δεδομένου ότι στους στόχους του προτεινόμενου ξεχωριστού προϋπολογισμού συμπεριλαμβάνονται, μεταξύ άλλων, η πρόληψη των οικονομικών κρίσεων και η μείωση των οικονομικών διαφορών ανάμεσα στα 19 κράτη που συνθέτουν την ευρωζώνη. Η προώθηση της ανταγωνιστικότητας, της σύγκλισης και της οικονομικής σταθερότητας στην ευρωζώνη, είναι  επίσης στους στόχους της πρότασης που θα μπορούσε να τεθεί σε εφαρμογή εντός του 2021. Ο Ούγγρος Υπουργός, αναφερόμενος στο ίδιο θέμα, συμπλήρωσε ότι η πρόταση είναι εναντίον των συμφερόντων της Ουγγαρίας και ενέχει πολλαπλούς και σοβαρούς κινδύνους. Κοινός στόχος όλων των κ-μ της Ε.Ε., συμπλήρωσε ο κ. Varga, θα πρέπει να είναι η οικονομική ανάπτυξη, η ανάπτυξη της καινοτομίας και της έρευνας, καθώς και η υποστήριξη των πολιτικών για σύγκλιση. Τέλος, ο Ούγγρος Υπουργός Οικονομικών τόνισε ότι για την υιοθέτηση της πρότασης απαιτείται η έγκριση και των υπολοίπων 17 κρατών της ευρωζώνης, μεταξύ των οποίων η Ολλανδία και η Φινλανδία, χώρες που -πάντα κατά τον κ. Varga- αντιδρούν στην εν λόγω πρόταση.
Β. Διεθνείς Συμφωνίες – Συνεργασίες – Διαγωνισμοί 

· Κατασκευή αυτοκινητόδρομου με χρηματοδότηση της Ε.Ε.

Σύμφωνα με δηλώσεις της Επιτρόπου Περιφερειακής Πολιτικής της Ε.Ε., κας Corina Cretu, η Ουγγαρία θα μπορούσε να χρησιμοποιήσει €265 εκ. από το Ταμείο Συνοχής της Ε.Ε. προκειμένου να κατασκευάσει το νέο σκέλος του αυτοκινητοδρόμου Μ4 το οποίο θα απολήγει στα σύνορα με την Ρουμανία. Πιο συγκεκριμένα, η ευρωπαϊκή χρηματοδότηση θα αφορά στο τμήμα του αυτοκινητοδρόμου που θα συνδέει την πόλη Berettyóújfalu με την πόλη Nagykereki της ανατολικής Ουγγαρίας. Κατασκευαστικά, το έργο θα ξεκινήσει από κόμβο στον υπό κατασκευή αυτοκινητόδρομο Μ35 (που θα συνδέει τις πόλεις Debrecen και Berettyóújfalu) και αναμένεται να ολοκληρωθεί τον Μάρτιο 2020. 

Ο αυτοκινητόδρομος θα διευκολύνει τις οδικές μεταφορές μειώνοντας το χρόνο πρόσβασης από την Βουδαπέστη στα ρουμανικά σύνορα, σε μόλις 2 ώρες και 40 λεπτά. Όπως δήλωσε η Επίτροπος, κα Cretu, το έργο οδικής σύνδεσης των δύο όμορων χωρών, θα δώσει νέα ώθηση στην οικονομική ανάπτυξη της περιοχής, θα αυξήσει τον όγκο διμερούς εμπορίου και θα ενισχύσει τα εκατέρωθεν τουριστικά ρεύματα. 
· Συνεδρίαση της Ουγγρο-Ρωσικής Επιτροπής Οικονομικής Συνεργασίας
Σύμφωνα με δηλώσεις του κ. Peter Szijjarto, Υπουργού Εξωτερικών Υποθέσεων και Εμπορίου της Ουγγαρίας μετά το πέρας των εργασιών της εν θέματι Επιτροπής, τα κεντρικά γραφεία της Διεθνούς Τράπεζας Επενδύσεων (International Investment Bank -ΙΙΒ) θα μεταφερθούν από την Μόσχα στην Βουδαπέστη. Τα κράτη-μέλη της ΙΙΒ είναι: Βουλγαρία, Ουγγαρία, Βιετνάμ, Κούβα, Μογγολία, Ρωσία, Ρουμανία, Σλοβακία και Τσεχία. Ο Ούγγρος Υπουργός ανακοίνωσε επίσης ότι στις αρχές του 2019 η Ουγγαρία θα επανενταχτεί στα μέλη της Διεθνούς Τράπεζας Οικονομικής Συνεργασίας (International Bank for Economic Co-operation -ΙΒΕC). Η ΙΒΕC έχει έδρα στην Μόσχα και μέλη της είναι: Βουλγαρία, Πολωνία, Βιετνάμ, Μογγολία, Ρωσία, Ρουμανία, Σλοβακία και Τσεχία.

Στη συνέχεια, ο κ. Szijjarto, αναφερόμενος στις διμερείς σχέσεις Ουγγαρίας-Ρωσίας δήλωσε ότι «ξεκόλλησαν από το τέλμα στο οποίο ευρίσκονταν εξαιτίας των διεθνών κυρώσεων κατά της Ρωσίας». Επεσήμανε ότι αν και τα κράτη της Δυτικής Ευρώπης συνομολογούν μεγαλύτερες συμφωνίες με την Ρωσία, το διμερές εμπόριο Ουγγαρίας Ρωσίας σημείωσε αύξηση 17% τον Αύγουστο μετά από πολλά χρόνια καθοδικής πορείας. Επίσης, οι διμερείς σχέσεις ενισχύονται και σε άλλους τομείς, ενώ μετά από τρία χρόνια διαπραγματεύσεων, υπεγράφη τελικώς Διμερής Συμφωνία για την Αμοιβαία Αναγνώριση Τίτλων Σπουδών. Αναφορικά με τον πυρηνικό σταθμό «Paks», ο Ούγγρος Υπουργός τόνισε ότι αυτού του είδους η αναπτυξιακή συνεργασία θα προσφέρει τη δυνατότητα παροχής ηλεκτρικής ενέργειας σε επιπλέον 80.000 ουγγρικά νοικοκυριά. Τέλος, η Επιτροπή κατέληξε σε συμφωνία για την ίδρυση στην Βουδαπέστη ενός Ευρωπαϊκού Κέντρου  Ερευνών για Καρκίνο, σε συνεργασία με την Ρωσία.
· Συνεργασία Εταιρείας Ηλεκτρισμού Ουγγαρίας με Ευρωπαϊκή Τράπεζα Επενδύσεων

Η κρατική εταιρεία ηλεκτρισμού της Ουγγαρίας «MVM» και η Ευρωπαϊκή Τράπεζα Επενδύσεων (EIB) υπέγραψαν μακροπρόθεσμη χρηματοπιστωτική συμφωνία ύψους €100 εκατ. Πρόκειται για δεκαπενταετές δάνειο το οποίο θα επενδυθεί στον εθνικό φορέα διαχείρισης δικτύων ηλεκτρικής ενέργειας «Mavir», αλλά και στην επέκταση της διασύνδεσης μεταξύ των δικτύων ηλεκτρικής ενέργειας Ουγγαρίας και Σλοβακίας. 

Σύμφωνα με τον διευθύνοντα σύμβουλο της MVM., κ. György Kóbor, οι εξελίξεις αυτές όχι μόνο θα βελτιώσουν την ασφάλεια του ουγγρικού συστήματος μεταφοράς ηλεκτρικής ενέργειας, αλλά θα επηρεάσουν θετικά τόσο το ευρύτερο περιφερειακό δίκτυο, όσο και τη χωρητικότητα των διασυνοριακών δικτύων. 

Ο αντιπρόεδρος της EIB, κ. Vazil Hudak σημείωσε ότι η υπογραφείσα χρηματοπιστωτική συμφωνία είναι η πρώτη στην Ουγγαρία που θα χρηματοδοτηθεί από το Ευρωπαϊκό Ταμείο Στρατηγικών Επενδύσεων. Αξίζει να σημειωθεί ότι ο Όμιλος MVM δραστηριοποιείται σε όλο το εγχώριο ενεργειακό φάσμα. Απασχολεί περισσότερους από 12.000 υπαλλήλους και έχει παρουσία σε 15 χώρες.  

· Κατασκευή σταθμού στην Κροατία για εξαγωγή φυσικού αερίου προς Ουγγαρία
Σύμφωνα με δημοσιεύματα του τύπου, άρχισε στην Κροατία και επί του ήδη υπάρχοντος αγωγού που ενώνει τις δύο χώρες, η κατασκευή σταθμού που θα επιτρέπει τη διοχέτευση (διπλή όδευση) φυσικού αερίου μεταξύ Κροατίας και Ουγγαρίας. Τις εργασίες που ξεκίνησαν στην περιοχή Velika Ludina, 60χλμ νοτιοανατολικά του Ζάγκρεμπ, επιβλέπει η κρατική εταιρεία φυσικού αερίου της Κροατίας, «Plinarco». Σύμφωνα με το χρονοδιάγραμμα, ο νέος σταθμός θα τεθεί σε δοκιμαστική λειτουργία το β΄ εξάμηνο του 2019 και συνολικά η «Plinarco» θα επενδύσει περί τα 9 δις. HUF (€28,5).
· Οικονομική συνεργασία Ουγγαρίας-Τουρκίας
Στο πλαίσιο του Business Forum Ουγγαρίας-Τουρκίας (Οκτώβριος 2018), στο οποίο συμμετείχαν 150 εταιρείες, η κρατική Τράπεζα Εισαγωγών-Εξαγωγών Ουγγαρίας «Eximbank», υπέγραψε συμφωνία με την αντίστοιχη Τράπεζα της Τουρκίας. Η συμφωνία εμπίπτει στην στρατηγική πολιτική της Ουγγρικής Κυβέρνησης «Άνοιγμα στην Ανατολή» που έχει στόχο την αύξηση του διμερούς εμπορίου και της προσέλκυσης επενδύσεων. Οι δύο τράπεζες θα ανταλλάσσουν πληροφορίες σχετικά με τις οικονομικές εξελίξεις στις δύο χώρες, αλλά και τις επιχειρηματικές ευκαιρίες που ανακύπτουν, ενώ παράλληλα θα χρηματοδοτούν κοινά ουγγρο-τουρκικά έργα σε τρίτες χώρες. Επίσης, υπεγράφη Συμφωνία Συνεργασίας μεταξύ του Οργανισμού Προώθησης Εξαγωγών Ουγγαρίας (Hungarian National Trading House -MNKH) και του Οργανισμού Ανάπτυξης Μικρομεσαίων Επιχειρήσεων Τουρκίας (KOSGEB), με σκοπό την αύξηση του αριθμού και της αξίας των επιχειρηματικών και επενδυτικών συνεργασιών μεταξύ ουγγρικών και τουρκικών εταιρειών. Σημειώνεται ότι το διμερές εμπόριο Ουγγαρίας Τουρκίας κινείται ανοδικά τα τελευταία χρόνια. Μεταξύ των ετών 2010-2017, οι ουγγρικές εξαγωγές στην Τουρκία αυξήθηκαν κατά €680 εκ. και το 2017 ξεπέρασαν σε αξία τα €1,8 δις. Για την προώθηση των ουγγρικών εξαγωγών στην Τουρκία και την προσέλκυση τουρκικών επενδύσεων, η Ουγγαρία λειτουργεί, μέσω των αρμοδίων υπηρεσιών της, 5 γραφεία στην τουρκική επικράτεια. Επίσης, η ουγγρική κυβέρνηση προσανατολίζεται στη χορήγηση προτιμησιακών δανείων σε ουγγρο-τουρκικές επιχειρήσεις. Οι τουρκικών συμφερόντων επιχειρήσεις στην Ουγγαρία απασχολούν περισσότερα από 1.000 άτομα, ενώ σύμφωνα με στοιχεία του Οργανισμού Προσέλκυσης Επενδύσεων Ουγγαρίας, διεξάγονται διαπραγματεύσεις για την υλοποίηση στην Ουγγαρία 8 νέων τουρκικών επενδύσεων ύψους €500 εκ. Στους τομείς κοινού επιχειρηματικού ενδιαφέροντος συμπεριλαμβάνονται ο τουρισμός, οι υπηρεσίες εφοδιασμού και μεταφορών (logistics), η εκπαίδευση, οι κατασκευές, η ενέργεια και οι χρηματοπιστωτικές υπηρεσίες. 

· Ηλεκτρική διασύνδεση Σλοβενίας-Ουγγαρίας

Σύμφωνα με δημοσιεύματα του ημερήσιου τύπου, η αρμόδια Αρχή Ενέργειας της Σλοβενίας ενέκρινε πρόσφατα το χρονοδιάγραμμα χρηματοδότησης του έργου διασύνδεσης του ηλεκτρικού δικτύου της χώρας με αυτό της Ουγγαρίας, μέσω καλωδιακής γραμμής μήκους 80,5 χλμ. Πρόκειται για γραμμή 400 kilovolt που θα συνδέει την πόλη Cirkovec της Σλοβενίας με την πόλη Pince της Ουγγαρίας, ενώ τμήμα της μήκους 1,2χλμ. θα διέρχεται μέσω της Κροατίας. Το έργο, ύψους €120-130 εκ., που χρηματοδοτείται εν μέρει από την Ε.Ε., αναμένεται να τεθεί σε λειτουργία το πρώτο εξάμηνο 2021. Επί του παρόντος δεν υφίσταται απευθείας ηλεκτρική διασύνδεση μεταξύ Σλοβενίας-Ουγγαρίας. Σημειώνεται ότι Ουγγαρία και Κροατία έχουν συνδέσει τα ηλεκτρικά του δίκτυα από το 2006.
· Στρατηγική συνεργασία Ουγγαρίας–Κίνας στον ξενοδοχειακό τομέα

Στο πλαίσιο επίτευξης των στόχων της αναπτυξιακής τουριστικής της πολιτικής (National Tourism Development Strategy 2030), η Ουγγαρία αναζητά και επιδιώκει διεθνείς συνεργασίες. Επισημαίνεται ότι μεταξύ 2010 και 2017 ο εισερχόμενος τουρισμός στην Ουγγαρία αυξήθηκε κατά 50% ενώ ο συνολικός αριθμός επισκεπτών στην Ουγγαρία το 2017 άγγιξε τα 16 εκ. Εξάλλου, στους στόχους της ανωτέρω πολιτικής προβλέπεται η υλοποίηση επενδύσεων ύψους €2,7 δις για την ενίσχυση των τουριστικών υποδομών και αθλητικών εγκαταστάσεων της χώρας, καθώς και για την ανάπτυξη και βελτίωση πολιτιστικών και περιβαλλοντικών τουριστικών πακέτων. Προβλέπεται, επίσης, η αύξηση της συμμετοχής του τουριστικού τομέα στο ΑΕΠ της Ουγγαρίας, από το σημερινό 10% σε 16% μέχρι το 2030, καθώς και η αύξηση των θέσεων εργασίας από 364 χιλ. σε 450 χιλ. Πρόσφατα, η μεγαλύτερη αλυσίδα ξενοδοχειακών μονάδων στην Ουγγαρία «Hunguest Hotels», υπέγραψε 10-ετή συμφωνία συνεργασίας με την αντίστοιχη κινεζική «BTG-Jianguo Hotels & Resorts Management Co.». Ο κύκλος εργασιών του κινεζικού ομίλου που διαχειρίζεται 110 ξενοδοχεία υψηλών προδιαγραφών σε περίπου 20 πόλεις στην Κίνα, αεροπορικές εταιρείες, θεματικά πάρκα και εμπορικά κέντρα, αγγίζει το 1 τρις HUF (€3,1 δις). Σύμφωνα με εκπροσώπους των δύο πλευρών, η συμφωνία θα δημιουργήσει επιχειρηματικές ευκαιρίες, θα ενισχύσει τις διμερείς οικονομικές σχέσεις των δύο κρατών, ενώ συγχρόνως θα αποβεί αμοιβαία επωφελής και για τους δύο επιχειρηματικούς ομίλους. Στο πλαίσιο της συμφωνίας, οι δύο ξενοδοχειακές επιχειρήσεις θα παρέχουν υπηρεσίες και πληροφορίες και στις δύο γλώσσες (ουγγρικά, κινεζικά), θα διοργανώνουν γαστρονομικές εκδηλώσεις, εορταστικές εκδηλώσεις για τις εθνικές επετείους των δύο χωρών, καθώς και επαγγελματικά εκπαιδευτικά προγράμματα.

· Επέκταση διεθνούς αεροδρομίου Βουδαπέστης με δάνειο Ευρωπαϊκής Τράπεζας Επενδύσεων

Σύμφωνα με ανακοίνωση της Ευρωπαϊκής Επιτροπής, η Ευρωπαϊκή Τράπεζα Επενδύσεων (EIB) ενέκρινε την παροχή δανείου ύψους €200 εκ. προς τον Αερολιμένα Βουδαπέστης με σκοπό την επέκταση και περαιτέρω ανάπτυξή του. Ο αντιπρόεδρος της ΕΙΒ, κ. Vazil Hudák, δήλωσε ότι το συγκεκριμένο δάνειο θα ενισχύσει την ουγγρική οικονομία, θα δημιουργήσει νέες θέσεις εργασίας και θα προσφέρει στο διεθνές αεροδρόμιο τη δυνατότητα παροχής βελτιωμένων υπηρεσιών προς τους επιβάτες.

Στο ίδιο πνεύμα και η δήλωση του Επιτρόπου της Ε.Ε. για θέματα Εκπαίδευσης, Πολιτισμού, Νεολαίας και Άθλησης, κ. Tibor Navracsics, που τόνισε ότι η δανειοδότηση θα ωφελήσει την Ουγγαρία, τους Ούγγρους πολίτες αλλά και τους ξένους επισκέπτες.  
· Μνημόνιο Συνεργασίας Ουγγαρίας-Airbus

Σύμφωνα με ανακοίνωση του Υπουργού Εξωτερικών και Εμπορίου της Ουγγαρίας, κ. Péter Szijjartο, υπεγράφη Μνημόνιο Συνεργασίας μεταξύ της Ουγγρικής Κυβέρνησης και της «Airbus Helicopters», θυγατρικής της Airbus με έδρα την Γαλλία. Βάσει των όρων της Συμφωνίας, η Airbus, μέχρι το 2021, θα έχει εγκαταστήσει στην Ουγγαρία εργοστάσιο παραγωγής ανταλλακτικών για ελικόπτερα. Ο Ούγγρος Υπουργός τόνισε ότι η υλοποίηση του έργου θα δημιουργήσει εκατοντάδες νέες θέσεις εργασίας και μόλις ολοκληρωθεί η συμφωνία, η Ουγγρική κυβέρνηση θα επιδοτήσει από τον κρατικό προϋπολογισμό την εν λόγω επένδυση. 

Ο Διευθύνων Σύμβουλος της «Airbus Helicopters», κ. Bruno Even, δήλωσε ότι επί του παρόντος δεν έχει επιλεγεί σε ποια πόλη της Ουγγαρίας θα λειτουργήσει το εργοστάσιο. Η απόφαση αυτή θα ληφθεί εντός του 2019. Παρενθετικά σημειώνουμε ότι η Airbus έχει ετήσιο κύκλο εργασιών που υπερβαίνει τα €67 δισ. και απασχολεί παγκοσμίως περί τους 130 χιλ. υπαλλήλους. Ο κ. Even σημείωσε ότι σε δύο χρόνια από τώρα, ένα ελικόπτερο στα εκατό που θα κατασκευάζει η Airbus θα φέρει μέρη κατασκευασμένα στην Ουγγαρία. 
Η ανωτέρω Συμφωνία συνδέεται και με την πρόσφατη ανακοίνωση του ουγγρικού Υπουργείου Αμύνης για αγορά 16 ελικοπτέρων τύπου Airbus H225M, εξοπλισμένων με το οπλικό σύστημα HForce. Η συγκεκριμένη αγορά εντάσσεται στο πλαίσιο του εξοπλιστικού προγράμματος «Zrinyi 2026» της Ουγγαρίας για τον εκσυγχρονισμό των ενόπλων δυνάμεών της. Πέραν των ελικοπτέρων, η Airbus θα προσφέρει στην Ουγγαρία εκπαιδευτικά προγράμματα, καθώς και πακέτα συντήρησης και τεχνικής υποστήριξης.

· Αναβάθμιση σιδηροδρομικής γραμμής Βουδαπέστης-Βελιγραδίου. Προκήρυξη νέου Διαγωνισμού 
Σύμφωνα με ανακοίνωση του κρατικού πρακτορείου ειδήσεων ΜTΙ, η κυβέρνηση προκειμένου να αντιμετωπίσει την κατά 10% αύξηση του προϋπολογισμού του έργου αναβάθμισης του ουγγρικού σκέλους της σιδηροδρομικής γραμμής Βουδαπέστης-Βελιγραδίου, αποφάσισε την επαναπροκήρυξη του διαγωνισμού. Τον Μάιο τ.έ. το κόστος κατασκευής του σκέλους της σιδηροδρομικής γραμμής, μήκους 152 χλμ., από την Βουδαπέστη στην Κελέμπια (ουγγρική πόλη στα σύνορα με Σερβία), είχε προϋπολογιστεί στα 578 δις HUF (€1,79 δισ.). Εντούτοις, στο πλαίσιο του μειοδοτικού διεθνούς διαγωνισμού, η οικονομικότερη προσφορά ήταν της τάξεως των 693 δις HUF. Υπό αυτές τις συνθήκες και επειδή η κυβέρνηση είναι απρόθυμη να επωμιστεί το επιπλέον κόστος, στη συνεδρίασή του στις 12 Δεκεμβρίου τ.έ., το υπουργικό συμβούλιο έλαβε την απόφαση για προκήρυξη νέου διαγωνισμού. Την πληροφορία επιβεβαίωσε το Κυβερνητικό Κέντρο Ενημέρωσης. Ως συνέπεια της επαναπροκήρυξης του διαγωνισμού, η έναρξη των εργασιών κατασκευής θα καθυστερήσει ένα περίπου έτος. Δηλαδή αντί του 2019 οι εργασίες θα ξεκινήσουν το 2020. Παράλληλα, εξαιτίας της επαναπροκήρυξης, καθυστερούν και οι διαπραγματεύσεις για τους όρους του δανείου που θα χορηγηθεί στην Ουγγαρία από την Κίνα για την κατασκευή του έργου. Οι διαπραγματεύσεις διεξάγονται μεταξύ της Τράπεζας Εξαγωγών-Εισαγωγών της Κίνας (Export-Import Bank –ΕΧΙΜ) και του Υπουργείου Οικονομίας της Ουγγαρίας. Σύμφωνα με τον αρχικό σχεδιασμό η ΕΧΙΜ θα καλύψει με 20-ετές δάνειο (το ετήσιο επιτόκιο του οποίου θα είναι 2,5%) το 85% του συνολικού κόστους αναβάθμισης του ουγγρικού σκέλους της σιδηροδρομικής γραμμής, ενώ το υπόλοιπο 15% θα καλυφθεί από την Ουγγαρία. Τον Ιούνιο, ο Ούγγρος Υπουργός Εξωτερικών Υποθέσεων & Εμπορίου, κ. Peter Szijjartο είχε δηλώσει ότι εάν κατασκευαστεί εγκαίρως η σιδηροδρομική γραμμή Βελιγραδίου-Βουδαπέστης θα αποτελεί την πιο σύντομη και οικονομικότερη όδευση των κινεζικών εμπορευμάτων προς την κεντρική Ευρώπη. Στην ίδια δήλωση, δεν παρέλειψε να επισημάνει τα οφέλη που θα είχε η υλοποίηση του σιδηροδρομικού έργου για την Ουγγαρία, κυρίως ως προς τη δημιουργία νέων θέσεων εργασίας και την αναβάθμιση των υπηρεσιών εφοδιασμού και μεταφορών (logistics). Τέλος, δημοσιογραφικές πηγές σχολιάζουν ότι η αναβάθμιση της συγκεκριμένης σιδηροδρομικής γραμμής, η οποία αποτελεί μέρος της κινεζικής πρωτοβουλίας «One Belt One Road»,  θα είναι η ακριβότερη στην ιστορία της Ουγγαρίας, παρά το γεγονός ότι δεν αντιμετωπίζει κατασκευαστικές δυσκολίες αφού θα διέρχεται από πεδιάδα, χωρίς ανάγκη κατασκευής γεφυρών ή σήραγγας.
Γ. Ζήτηση & Προσφορά προϊόντων και υπηρεσιών – Επιχειρηματικές ευκαιρίες 

· Ηλιακή ενέργεια στην Ουγγαρία - Δυνατότητες ελληνικής επιχειρηματικής δράσης
Σύμφωνα με τον ερευνητικό κέντρο «Bloomberg New Finance», το 2017 στην Ουγγαρία σημειώθηκε τεράστια αύξηση των επενδύσεων στις ανανεώσιμες πηγές ενέργειας και κυρίως στα ηλιακά πάνελ. Συγκεκριμένα, οι επενδύσεις για πράσινη ανάπτυξη άγγιξαν τα $649 εκ. Η αύξηση αποδίδεται στην αλλαγή της πολιτικής των επιδοτήσεων, στην ευκολία χρηματοδότησης και στη μείωση του κόστους απόκτησης νέων τεχνολογιών, παράγοντες που ώθησαν τους επενδυτές στην κατασκευή μικρών σταθμών ηλεκτροπαραγωγής με δυναμικότητα αρκετών δεκάδων megawatt.  
Πρόσφατα, η εταιρεία «PV Solarys», που δραστηριοποιείται στον τομέα των ανανεώσιμων πηγών ενέργειας προχώρησε στην κατασκευή νέου εργοστασίου αξιοποίησης της ηλιακής ενέργειας συνολικής απόδοσης 82,5 Mwp, στην πόλη Szügy της Ουγγαρία. Σε πρώτο στάδιο, τα επενδυτικά σχέδια προβλέπουν την εγκατάσταση 33 μονάδων χωρητικότητας 500kW με συνολική απόδοση 16.5 Mwp. Η συνολική επένδυση, συμπεριλαμβανόμενης και της προγραμματισμένης δημιουργίας 165 φωτοβολταϊκών πάρκων, ανέρχεται στα HUF32 δις. (€100 εκ.). Πέραν της ανωτέρω επένδυσης, και άλλες εταιρείες όπως οι «MET group», «MOL» και  «MWM Hungarowind» ανακοίνωσαν πρόσφατα μεγάλες επενδύσεις στην ηλιακή ενέργεια.

